Ο **Γρηγόρης Δημητριάδης** (Αθήνα, 1979) είναι Έλληνας δικηγόρος που διετέλεσε από το 2019 ως το 2022 Γενικός Γραμματέας του πρωθυπουργού Κυριάκου Μητσοτάκη, του οποίου είναι επίσης ανιψιός. Ως γενικός γραμματέας του πρωθυπουργού ο Δημητριάδης είχε μεταξύ άλλων αναλάβει την ευθύνη της ΕΥΠ.

Η εμπλοκή του στην υπόθεση των υποκλοπών έλαβε διεθνείς διαστάσεις, επειδή, ενώ υπηρετούσε τον πρωθυπουργό, πραγματοποιούσε επιχειρηματικές συναλλαγές, χαρακτηρίζοντας τον ως τον εγκέφαλο των δραστηριοτήτων. Επίσης, σύναψε κοινωνικές σχέσεις με πρόσωπα που σχετίζονταν με τις εταιρείες που εμπλέκονταν στην υπόθεση, ενώ η Intellexa, εταιρεία που εμπορευόταν το λογισμικό κατασκοπείας Predator, βρισκόταν σε επικοινωνία με το γραφείο του πρωθυπουργού υπό τον Δημητριάδη.

Τα πρώτα 11 επιβεβαιωμένα πραγματικά SMS που μόλυναν το κινητό του παραλήπτη με το Predator στάλθηκαν εμφανιζόμενα ως αντευχετήρια μηνύματα αποσταλέντα από τον αριθμό τηλεφώνου του Δημητριάδη την επαύριο της ονομαστικής του εορτής τον Ιανουάριο του 2021.

Παραιτήθηκε από τη θέση του στις 5 Αυγούστου του 2022 ύστερα από την αποκάλυψη της παρακολούθησης του προέδρου του ΠΑΣΟΚ Νίκου Ανδρουλάκη από την ΕΥΠ. Κυβερνητικές πηγές απέδωσαν την παραίτησή στην ύπαρξη «τοξικού κλίματος», αλλά ξένα και Ελληνικά ΜΜΕ έκαναν λόγο για αναγκαστική αποχώρηση με σκοπό την επιβίωση της κυβέρνησης.

Σπουδές και επαγγελματική σταδιοδρομία
--------------------------------------

Αποφοίτησε από τα Εκπαιδευτήρια Δούκα στην Αθήνα και συνέχισε τις σπουδές του στην Αγγλία. Σπούδασε νομική στο πανεπιστήμιο Queen Mary και Westfield College του πανεπιστημίου του Λονδίνου και συνέχισε τις σπουδές του στο City Business School στον τομέα της ναυτιλίας, του εμπορίου και των χρηματοοικονομικών. Εργάστηκε ως δικηγόρος σε Ελληνικά δικηγορικά γραφεία, ενώ στο παρελθόν, έχει εργαστεί και στο νομικό γραφείο της Alpha Bank. Το 2008 ίδρυσε το δικό του δικηγορικό γραφείο, «Δημητριάδης Γρηγόρης και Συνεργάτες».

Το Δεκέμβριο του 2019, ενώ ήταν γενικός γραμματέας του πρωθυπουργού ο Δημητριάδης συνέστησε ως μοναδικός εταίρος με κεφάλαιο 50.000 ευρώ την εταιρεία παραγωγής και διάθεσης ηλεκτρικής ενέργειας από ΑΠΕ Eledyn. Τον Ιανουάριο του 2020 η Eledyn εξαγόρασε αντί χιλίων ευρώ μια άλλη εταιρεία παραγωγής ενέργειας, την Canalis, που πωλήθηκε το Μάιο του 2021 για περίπου 160.000 ευρώ. Το Νοέμβριο του 2021 η Eledyn έπαψε να υπάρχει. Άνθρωποι με τους οποίους συναλλάχθηκε ο Δημητριάδης συνδέονται άμεσα ή έμμεσα με την Intellexa, την εταιρεία διάθεσης του λογισμικού Predator, και την Krikel, που είχε προμηθεύσει λογισμικό παρακολούθησης στην ΕΥΠ, μεταξύ των οποίων και ο Φέλιξ Μπίτζιος, αναπληρωτής διαχειριστής της Intellexa και σύμβουλος της Krikel. Ο Δημητριάδης απάντησε στα αρχικά δημοσιεύματα για την επενδυτική του δραστηριότητα αποστέλλοντας τον Ιούνιο του 2022 εξώδικο στο οποίο έλεγε ότι γίνεται προσπάθεια κατασυκοφάντησής του και αρνούμενος ότι οι συναλλαγές του προσκρούουν στο ασυμβίβαστο περί γενικών γραμματέων.

Πολιτική
--------

Το 2013 εργάστηκε ως σύμβουλος του τότε Υπουργού Διοικητικής Μεταρρύθμισης & Ηλεκτρονικής Διακυβέρνησης Κυριάκου Μητσοτάκη και ήταν υπεύθυνος για τα νομικά, οργανωτικά και επικοινωνιακά ζητήματα του Υπουργού. Μετά την εκλογή του Μητσοτάκη στην προεδρία της Νέας Δημοκρατίας, υπηρέτησε ως διευθυντής του γραφείου του προέδρου, υπεύθυνος για την πολιτική αλλά και εκλογική στρατηγική του κόμματος μέχρι και τις εκλογές του Ιουλίου του 2019, οπότε ο Μητσοτάκης έγινε πρωθυπουργός. Από τον Ιούλιο του 2019 μέχρι τον Αύγουστο του 2022 υπηρέτησε ως Γενικός Γραμματέας του Πρωθυπουργού στο Μέγαρο Μαξίμου. Είχε χαρακτηριστεί από πολλές πηγές ως ο πιο στενός συνεργάτης του Μητσοτάκη. Σύμφωνα με την *Καθημερινή* είχε αναλάβει το χειρισμό ζητημάτων εσωτερικής και εξωτερικής ασφάλειας και των σχέσεων με ξένες υπηρεσίες, την ΕΥΠ, το ΓΕΕΘΑ και την Ελληνική Αστυνομία, του είχε ανατεθεί από το Μητσοτάκη η ευθύνη της επιλογής προσώπων που θα διορίζονταν στις υπηρεσίες ασφαλείας και ο έλεγχος των πληροφοριών και των προσώπων που έφταναν στον πρωθυπουργό.

### Υπόθεση υποκλοπών

Δείτε επίσης: Υποκλοπές επί κυβέρνησης Κυριάκου Μητσοτάκη
Τα πρώτα έντεκα επιβεβαιωμένα μηνύματα που περιείχαν συνδέσμους που μόλυναν το κινητό του παραλήπτη με το λογισμικό Predator στάλθηκαν στις 26 Ιανουαρίου του 2021, την επαύριο της ονομαστικής εορτής του Δημητριάδη. Επρόκειτο για SMS τα οποία απεστάλησαν μέσω υπηρεσίας Web to SMS, εμφανίζονταν ως σταλμένα από τον αριθμό του Δημητριάδη σε απάντηση ευχετήριων μηνυμάτων που ο Δημητριάδης είχε δεχτεί την προηγουμένη και είχαν ως αποδέκτες πολιτικούς, κρατικούς αξιωματούχους και επιχειρηματίες. Μεταξύ των στόχων των μηνυμάτων αυτών ήταν η εισαγγελέας της ΕΥΠ, Βασιλική Βλάχου, ο Δημήτρης Αβραμόπουλος, ο αρχηγός της ΕΛΑΣ Μιχάλης Καραμαλάκης, ο περιφερειάρχης Αττικής Γιώργος Πατούλης, ο υφυπουργός Ανάπτυξης Νίκος Παπαθανάσης κ.ά. Λίγο μετά την αποστολή των μηνυμάτων η Intellexa υπερτετραπλασίασε τη χωρητικότητα των servers της στην Ελλάδα.

Το γραφείο του πρωθυπουργού υπό το Δημητριάδη φέρεται να βρισκόταν σε επικοινωνία με την Intellexa, την εταιρεία που εμπορευόταν το Predator, καθώς το προσχέδιο ενός προσύμφωνου συνεργασίας της ΕΥΠ με την OTA, την ομόλογη υπηρεσία της Βόρειας Μακεδονίας, κοινοποιήθηκε το Μάρτιο του 2022 στο γραφείο του πρωθυπουργού φέροντας τις ηλεκτρονικά καταγεγραμμένες διορθώσεις του Νιρ Μπεν Μοσέ, ενός ισραηλινού συνεργάτη της Intellexa.

Στις αρχές Αυγούστου 2022, η *Εφημερίδα των Συντακτών* και οι Reporters United δημοσίευσαν έρευνα όπου παρουσίαζαν τις επιχειρηματικές συναλλαγές του Δημητριάδη με πρόσωπα τα οποία συνδέονταν με την παράνομες παρακολουθήσεις πολιτικών και δημοσιογράφων μέσω του κακόβουλου λογισμικού κατασκοπίας "Predator", ιδιαίτερα με το Φέλιξ Μπίτζιο, αναπληρωτή διαχειριστή της Intellexa, εταιρείας που εμπορευόταν το Predator. Ο Δημητριάδης απάντησε ότι επρόκειτο για «νόμιμη επενδυτική μου δραστηριότητα» που σχετιζόταν μόνο με τα πρόσωπα «με τα οποία συναλλάχθηκα», ενώ δεν απάντησε αν γνωρίζει το Φέλιξ Μπίτζιο.

Στις 4 Αυγούστου 2022 η ΑΔΑΕ διαπίστωσε ότι ο πρόεδρος του ΠΑΣΟΚ, Νίκος Ανδρουλάκης, πέρα από στόχος του Predator, είχε τεθεί υπό τρίμηνη παρακολούθηση από την ΕΥΠ, την ευθύνη της οποίας είχε αναλάβει ο Δημητριάδης. Για το εύρημα ενημερώθηκε ο Μητσοτάκης, που ζήτησε την παραίτηση του Δημητριάδη και του διοικητή της ΕΥΠ, Παναγιώτη Κοντολέοντα. Στις 5 Αυγούστου 2022 ο Δημητριάδης ανακοίνωσε την παραίτηση του κάνοντας λόγο για «κλίμα τοξικότητας». Την ίδια ημέρα παραιτήθηκε και ο επικεφαλής της ΕΥΠ Παναγιώτης Κοντολέων για τους ίδιους λόγους. Ο Δημητριάδης αρνήθηκε τις κατηγορίες και απάντησε την ίδια μέρα με αγωγές κατά της *Εφημερίδας των Συντακτών*, του Reporters United, των συντακτών της έρευνας, αλλά και του Θανάση Κουκάκη, αξιώνοντας το ποσό των 250.000 Ευρώ. Σε διάγγελμά του λίγες μέρες αργότερα ο Μητσοτάκης ανέφερε ότι οι παρακολουθήσεις ήταν νόμιμες, αλλά ο ίδιος δεν ήταν ενήμερος για την πραγματοποίηση τους. Τις επόμενες ημέρες τα γεγονότα έλαβαν διεθνείς διαστάσεις, με διάφορα ξένα ΜΜΕ να επιβεβαιώνουν την υπόθεση των υποκλοπών (που βαφτίστηκε ως "Predatorgate"), καθώς και την ύπαρξη στοιχείων.

Η κυβέρνηση ανακοίνωσε ειδική εξεταστική επιτροπή για τη διερεύνηση της υπόθεσης με σκοπό να διαλευκανθούν οι παρακολουθήσεις. Ο Δημητριάδης κλήθηκε να καταθέσει, αλλά επικαλέστηκε το απόρρητο και αρνήθηκε να παράσχει περαιτέρω πληροφορίες για την υπόθεση.

### Καταχρήσεις SLAPP

Από την έναρξη της διαδικασίας της διερεύνησης του σκανδάλου των υποκλοπών, έχει βρεθεί στο επίκεντρο ανάλυσης η καταχρηστική χρήση των λεγόμενων SLAPP από ελληνικά και διεθνή ΜΜΕ. Ο όρος αναφέρεται στις αγωγές που κατατίθενται από κάποιο ισχυρό πρόσωπο εναντίον μη κυβερνητικών προσώπων ή οργανισμών που εκφράζουν κριτική απέναντί τους. Συγκεκριμένα, ο Δημητριάδης έχει καταθέσει πολλαπλές αγωγές απέναντι σε όσα μέσα δημοσιεύουν το όνομά του στην υπόθεση των υποκλοπών, διεκδικώντας υπέρογκες αποζημιώσεις.

Προσωπική ζωή
-------------

Ο Δημητριάδης είναι γιος του Σπύρου Δημητριάδη και της Κατερίνας Μητσοτάκη, κόρης του πρώην πρωθυπουργού Κωνσταντίνου Μητσοτάκη και αδελφής του Κυριάκου Μητσοτάκη. Είναι, επίσης, κουμπάρος του Κυριάκου Πιερρακάκη και του επιχειρηματία Γιάννη Λαβράνου, το παιδί του οποίου βάφτισε το Μάιο του 2022.

Παραπομπές
----------

1. ↑  «Γρηγόρης Δημητριάδης: Το δεξί χέρι του Μητσοτάκη και κλειδοκράτωρ του Μαξίμου». *www.news247.gr*. Ανακτήθηκε στις 22 Νοεμβρίου 2022.
2. ↑  Clapp, Alexander (2022-08-22). «Opinion | The Rot at the Heart of Greece Is Now Clear for Everyone to See» (στα αγγλικά). *The New York Times*. ISSN 0362-4331.. Ανακτήθηκε στις 2024-03-12.
3. ↑  «PM Mitsotakis feels the heat as two top Greek officials quit in spy scandal». *POLITICO* (στα Αγγλικά). 5 Αυγούστου 2022. Ανακτήθηκε στις 12 Μαρτίου 2024.
4. ↑  «Greece wiretap and spyware claims circle around PM Mitsotakis» (στα αγγλικά). *BBC News*. 2022-09-07.. Ανακτήθηκε στις 2024-03-12.
5. ↑  Nast, Condé. «Spyware Scandals Are Ripping Through Europe» (στα αγγλικά). *Wired UK*. ISSN 1357-0978.. Ανακτήθηκε στις 2024-03-12.
6. ↑  «Person behind bugged phones still a mystery | eKathimerini.com». *www.ekathimerini.com* (στα English). 7 Νοεμβρίου 2023. Ανακτήθηκε στις 12 Μαρτίου 2024. CS1 maint: Μη αναγνωρίσιμη γλώσσα (link)
7. ↑  Newsroom (5 Αυγούστου 2022). «Παραιτήθηκε ο Γρηγόρης Δημητριάδης, στενός συνεργάτης του πρωθυπουργού». *CNN.gr*. Ανακτήθηκε στις 22 Νοεμβρίου 2022.
8. ↑  «Παραιτήθηκε ο Γρηγόρης Δημητριάδης από γενικός γραμματέας του πρωθυπουργού». *ProtoThema*. 5 Αυγούστου 2022. Ανακτήθηκε στις 22 Νοεμβρίου 2022.
9. ↑  theo (3 Νοεμβρίου 2023). «Predator Files: Από τον αριθμό του Γρηγόρη Δημητριάδη, με αγάπη». *R•U*. Ανακτήθηκε στις 12 Μαρτίου 2024.
10. ↑  ««Alter ego» του Κυριάκου Μητσοτάκη ο Γρηγόρης Δημητριάδης». *www.parapolitika.gr*. 18 Ιουλίου 2019. Ανακτήθηκε στις 22 Νοεμβρίου 2022.
11. ↑  «Αρχική». *Δημητριάδης & Συνεργάτες*. Ανακτήθηκε στις 22 Νοεμβρίου 2022.
12. ↑  Νικόλας Λεοντόπουλος, Θοδωρής Χονδρόγιαννος (03-06-2022). «Οι παρακολουθήσεις και ο Μεγάλος... Ανιψιός». *Η Εφημερίδα των Συντακτών*.. Ανακτήθηκε στις 08-10-2023.
13. ↑  Νικόλας Λεοντόπουλος, Θοδωρής Χονδρόγιαννος (04-08-2022). «Μεσοτοιχία το Μαξίμου με το Predator». Reporters United.. Ανακτήθηκε στις 08-10-2023.
14. ↑  Νικόλας Λεοντόπουλος, Θοδωρής Χονδρόγιαννος (09-06-2022). «Εξώδικα -και από το Μαξίμου- κατά του Reporters United για την έρευνα των υποκλοπών». Reporters United.. Ανακτήθηκε στις 08-10-2023. }
15. ↑  tvxs.gr (16 Ιουλίου 2019). «Γρηγόρης Δημητριάδης: Από τις offshore της Energa στο Μαξίμου». *TVXS - TV Χωρίς Σύνορα*. Ανακτήθηκε στις 22 Νοεμβρίου 2022.
16. ↑  IEFIMERIDA.GR, NEWSROOM (8 Ιουλίου 2019). «Αυτός είναι ο Γρηγόρης Δημητριάδης, ο πιο στενός συνεργάτης του Κυριάκου Μητσοτάκη». *iefimerida.gr*. Ανακτήθηκε στις 22 Νοεμβρίου 2022.
17. ↑  Team, ΤοΒΗΜΑ (5 Αυγούστου 2022). «Παραιτήθηκε ο γ.γ. του Πρωθυπουργού Γρηγόρης Δημητριάδης». *Ειδήσεις - νέα - Το Βήμα Online*. Ανακτήθηκε στις 22 Νοεμβρίου 2022.
18. ↑  «Συνεχίζονται οι αποκαλύψεις για τις παρακολουθήσεις - Τα νέα ονόματα της λίστας και οι «εισαγωγείς» του Predator». *www.makthes.gr*. Ανακτήθηκε στις 22 Νοεμβρίου 2022.
19. ↑  Σταύρος Παπαντωνίου (14-11-2022). «Υπόθεση υποκλοπών: Η πτώση ενός κλειδοκράτορα». *Η Καθημερινή*.. Ανακτήθηκε στις 18-11-2013.
20. ↑  Λεοντόπουλος, Νικόλας; Χονδρόγιαννος, Θοδωρής; Κάσδαγλης, Χριστόφορος (3 Νοεμβρίου 2023). «Predator Files: Από τον αριθμό του Γρηγόρη Δημητριάδη, με αγάπη». Reporters United.. Ανακτήθηκε στις 18 Νοεμβρίου 2023.
21. ↑  Ιβάνα Ναστέσκα, Μπόγιαν Στογιανόφκσι, Τάσος Τέλλογλου, Ελίζα Τριανταφύλλου, Σάσκα Τσβέτκοφκσα (13-07-2023). «H Intellexa διορθώνει κείμενο της ΕΥΠ». Inside Story.. Ανακτήθηκε στις 18-11-2023.
22. ↑  «Μεσοτοιχία το Μαξίμου με το Predator». *R•U*. 4 Αυγούστου 2022. Ανακτήθηκε στις 22 Νοεμβρίου 2022.
23. ↑  «Μεσοτοιχία το Μαξίμου με το Predator». *Η Εφημερίδα των Συντακτών*. Ανακτήθηκε στις 22 Νοεμβρίου 2022.
24. ↑  Γιάννης Σουλιώτης (06-08-2023). «Υπόθεση παρακολουθήσεων: Τα δεδομένα που πυροδότησαν τις εξελίξεις». *Η Καθημερινή*.. Ανακτήθηκε στις 18-11-2023.
25. ↑  Newsroom (31 Αυγούστου 2022). «Υπόθεση παρακολουθήσεων: Ο Νίκος Ανδρουλάκης εξηγεί γιατί αρνείται να ενημερωθεί εξωθεσμικά». *CNN.gr*. Ανακτήθηκε στις 22 Νοεμβρίου 2022.
26. ↑  «Δεκτή έκανε ο Μητσοτάκης την παραίτηση του στενού συνεργάτη του Γρηγόρη Δημητριάδη». *ΤΑ ΝΕΑ*. 5 Αυγούστου 2022. Ανακτήθηκε στις 22 Νοεμβρίου 2022.
27. ↑  «Παραιτήθηκε ο διοικητής της ΕΥΠ, Παναγιώτης Κοντολέων | LiFO». *www.lifo.gr*. 5 Αυγούστου 2022. Ανακτήθηκε στις 22 Νοεμβρίου 2022.
28. ↑  «Κουκάκης για τις αγωγές Δημητριάδη: Πράξη ενδεικτική του πανικού του». *Η Εφημερίδα των Συντακτών*. Ανακτήθηκε στις 22 Νοεμβρίου 2022.
29. ↑  «Με αγωγές πολλών χιλιάδων ευρώ απαντά στις δημοσιογραφικές αποκαλύψεις ο Δημητριάδης». *Η Εφημερίδα των Συντακτών*. Ανακτήθηκε στις 22 Νοεμβρίου 2022.
30. ↑  Κριεμπάρδη, Γεωργία (8 Αυγούστου 2022). «Διάγγελμα Μητσοτάκη: Καμία συγγνώμη για τις υποκλοπές που χαρακτήρισε «ένα ολίσθημα» - Το έριξε στην κινδυνολογία για τα εθνικά θέματα». *The Press Project - Ειδήσεις, Αναλύσεις, Ραδιόφωνο, Τηλεόραση*. Ανακτήθηκε στις 22 Νοεμβρίου 2022.
31. ↑  Georgiopoulos, George; Maltezou, Renee (2022-08-08). «Greek PM says he was unaware of phone tapping of opposition party leader» (στα αγγλικά). *Reuters*.. Ανακτήθηκε στις 2022-11-22.
32. ↑  «Greek PM under pressure over tapping of opponent's phone». *the Guardian* (στα Αγγλικά). 7 Αυγούστου 2022. Ανακτήθηκε στις 22 Νοεμβρίου 2022.
33. ↑  «Greece wiretap and spyware claims circle around PM Mitsotakis» (στα αγγλικά). *BBC News*. 2022-09-07.. Ανακτήθηκε στις 2022-11-22.
34. ↑  «Εξεταστική Επιτροπή για τις παρακολουθήσεις: Αντεγκλήσεις μετά την κατάθεση Ρουμπάτη». *euronews*. 14 Σεπτεμβρίου 2022. Ανακτήθηκε στις 22 Νοεμβρίου 2022.
35. ↑  Ψαράκη, Νεκταρία (1 Σεπτεμβρίου 2022). «Επικαλέστηκαν το απόρρητο Κοντολέων και Δημητριάδης για τις παρακολουθήσεις Κουκάκη - Ανδρουλάκη». *The Press Project - Ειδήσεις, Αναλύσεις, Ραδιόφωνο, Τηλεόραση*. Ανακτήθηκε στις 22 Νοεμβρίου 2022.
36. ↑  ECPMF (21 Οκτωβρίου 2022). «Greece: SLAPP award winner Grigoris Dimitriadis urged to drop defamation lawsuits». *European Centre for Press and Media Freedom* (στα Αγγλικά). Ανακτήθηκε στις 11 Μαρτίου 2024.
37. ↑  Smith, Helena (2024-01-25). «Journalists who revealed Greek wiretapping scandal appear in court» (στα αγγλικά). *The Guardian*. ISSN 0261-3077.. Ανακτήθηκε στις 2024-03-11.
38. ↑  cnovak (28 Φεβρουαρίου 2024). «EP Passes New Law on SLAPP to Protect Journalists, Organizations». *tovima.com* (στα Αγγλικά). Ανακτήθηκε στις 11 Μαρτίου 2024.
39. ↑  «Θέμα στον διεθνή Τύπο η αγωγή SLAPP Δημητριάδη κατά δημοσιογράφων και μέσων ενημέρωσης». *in.gr*. 26 Ιανουαρίου 2024. Ανακτήθηκε στις 11 Μαρτίου 2024.
40. ↑  IPI-author (21 Δεκεμβρίου 2023). «Greece: Media and journalists targeted in second lawsuit by PM's nephew over spyware revelations».  (στα Αγγλικά). Ανακτήθηκε στις 11 Μαρτίου 2024.  Εξωτερικός σύνδεσμος στο `|website=` (βοήθεια)
41. ↑  Νικόλας Λεοντόπουλος, Θοδωρής Χονδρόγιαννος (12-11-2022). «Υποκλοπές: Όλες οι ταυτότητες του Γιάννη Λαβράνου». Reporters United.. Ανακτήθηκε στις 08-10-2023.